สถิติดารซื้อขายของ TFEX ในปีมังกรทอง
คอลัมน์นัดพบอนุพันธ์ ขอสวัสดีปีใหม่ท่านผู้อ่านทุกท่านนะครับ ในสัปดาห์นี้ นัดพบฯ ขอเริ่มต้นปี 2013 กันด้วยการดูว่าในปีที่เพิ่งผ่านไปนั้น สินค้าใดในตลาด TFEX ได้รับความนิยมบ้างและโบรกเกอร์รายใดได้รับความนิยมจากผู้ลงทุนในแต่ละสินค้าบ้าง
4 ม.ค. 2556

คอลัมน์นัดพบอนุพันธ์ ขอสวัสดีปีใหม่ท่านผู้อ่านทุกท่านนะครับ ในสัปดาห์นี้ นัดพบฯ ขอเริ่มต้นปี 2013 กันด้วยการดูว่าในปีที่เพิ่งผ่านไปนั้น สินค้าใดในตลาด TFEX ได้รับความนิยมบ้างและโบรกเกอร์รายใดได้รับความนิยมจากผู้ลงทุนในแต่ละสินค้าบ้าง 
ในปี 2555 ที่ผ่านมา TFEX มีสินค้าให้เลือกซื้อขายเพิ่มขึ้น และมีความหลากหลายของสินค้าเพื่อตอบสนองความต้องการของผู้ลงทุนมากขึ้น โดยตลอดทั้งปี 2555 นั้น การซื้อขายในตลาด TFEX มีปริมาณรวมเท่ากับ 10.46 ล้านสัญญา หรือคิดเป็นเฉลี่ยวันละ 43,823 สัญญา เพิ่มขึ้น 6.5% จากปีก่อนหน้า โดยสินค้าที่มีสัดส่วนการซื้อขายสูงสุดคือ SET50 Futures คิดเป็น 37.6% ของปริมาณการซื้อขายทั้งตลาด อันดับสองคือ Gold Futures มีสัดส่วนสูสีกับสินค้าอันดับที่หนึ่ง โดยมีปริมาณการซื้อขายอยู่ที่ 33.9% ของปริมาณการซื้อขายโดยรวม และอันดับที่สามและสี่ ได้แก่ Single Stock Futures ที่สัดส่วน 20.2% และ USD Futures ที่ 6.3% ของปริมาณการซื้อขายทั้งหมดของตลาดตามลำดับ โดยเป็นที่น่าสังเกตว่าสถานะคงค้าง ณ สิ้นปี 2555 มีจำนวนสูงขึ้นเป็น 241,085 สัญญา เพิ่มขึ้นกว่า 3 เท่าตัวเมื่อเทียบกับสถานะคงค้างเมื่อสิ้นปี 2554 ทำให้เห็นได้ว่าผู้ลงทุนซื้อขายสินค้าในตลาด TFEX คึกคักมากขึ้นเรื่อยๆ 
โดยสำหรับสินค้าที่มีปริมาณการซื้อขายเพิ่มสูงขึ้นหรือมีอัตราการเติบโตสูงที่สุดในตลาด TFEX ของปี 2555 คือ Oil Future โดยมีการซื้อขายเฉลี่ยอยู่ที่ 603 สัญญาต่อวัน ซึ่งเติบโตเท่ากับ 844.96% หรือเพิ่มขึ้นกว่า 8 เท่าตัวจากปีก่อนหน้าที่มีการซื้อขายเฉลี่ยอยู่ที่ 64 สัญญาต่อวัน นอกจากนี้ Stock Futures ก็เป็นสินค้าที่น่าจับตามองเรื่องการเติบโต โดยในปีที่ผ่านมามีปริมาณการซื้อขายเฉลี่ยต่อวันเท่ากับ 8,849 สัญญา ซึ่งเพิ่มขึ้น 36.8% เมื่อเทียบกับการซื้อขายของปีก่อนหน้าที่มีระดับเฉลี่ยอยู่ที่ 6,468 สัญญาต่อวัน สำหรับ Stock Futures ที่น่าจับตามองนั้น ก็เนื่องมาจากในปี 2556 นี้ ตลาด TFEX ได้ปรับลดข้อจำกัดในการถือครองสัญญา Stock Futures หรือที่ผู้ลงทุนอาจจะเคยได้ยินเกี่ยวกับ position limit ของ Stock Futures ให้สะท้อนขนาดของหุ้นอ้างอิงมากยิ่งขึ้น ทำให้ผู้ลงทุนสามารถถือครอง Stock Futures บางหุ้นอ้างอิงได้เกิน 20,000 สัญญา 
แต่ถ้าถามถึงด้านโบรกเกอร์ว่า 3 อันดับแรกที่ซื้อขายสูงสุดเป็นใครนั้น สำหรับปี 2555 บริษัทที่ซื้อขายสินค้าในตลาด TFEX สูงสุดยังคงเป็น บล.โกลเบล็ก (GBS) โดยมีสัดส่วนการซื้อขายอยู่ที่ 9.94% ของปริมาณการซื้อขายทั้งตลาด อันดับที่สอง คือ บล.เมย์แบงก์ กิมเอ็ง (MBKET) มีสัดส่วนการซื้อขายอยู่ที่ 6.83% ตามด้วย บล.ภัทร (PHATR) ที่สัดส่วนอยู่ที่ 6.79% ห่างจากอันดับที่สองประมาณ 6,000 กว่าสัญญา 
โดยหากพิจารณาว่าโบรกเกอร์ใดที่ทำหน้าที่เป็นนายหน้า มีลูกค้าซื้อขายผ่านบริษัทสูงสุด พบว่าในปี 2555 อนุพันธ์ที่อ้างอิงกับกลุ่มหุ้นหรือดัชนี ซึ่งประกอบด้วย SET50 Futures, SET50 Options, Sector Futures และ Stock Futures โบรกเกอร์ที่ได้รับความนิยมจากผู้ลงทุนสูงสุด คือ บล.เมย์แบงก์ กิมเอ็ง (MBKET) กลุ่มโลหะมีค่า (Gold Futures และ Silver Futures) คือ บล.เอ็มทีเอส โกลด์ ฟิวเจอร์ (MTSGF) กลุ่มพลังงาน คือ Oil Futures คือ บล.ภัทร (PHATRA) และกลุ่มอัตราแลกเปลี่ยนหรือ USD Futures คือ บล.เคที ซีมิโก้ (KTZ)
ปีที่ผ่านมานอกจากเรื่องสินค้าและการซื้อขายแล้ว การเปิดบัญชีเพื่อเข้ามาซื้อขายใน TFEX ก็เพิ่มมากขึ้นเช่นกัน โดย ณ สิ้นปี 2555 มีจำนวนบัญชีทั้งหมด 80,893 บัญชี เพิ่มขึ้น 28.64% จากปีก่อนหน้าที่เคยมีจำนวนบัญชีเท่ากับ 62,883 บัญชี 
สำหรับปีมะเส็งนี้ TFEX ได้เริ่มต้น ด้วยการมอบของขวัญให้กับผู้ลงทุน โดยการซื้อขายสัญญา SET50 Futures ที่เป็นรายเดือนจะได้รับส่วนลด 40 บาทสำหรับค่าธรรมเนียมการซื้อขาย จากเดิมที่เคยเสียอยู่ที่ 50 บาทต่อสัญญา โดยส่วนลดดังกล่าวจะให้เฉพาะการซื้อขายสัญญาเดือน S50F13, S50G13, S50J13, S50K13 ในช่วง 5 ม.ค. ถึง พ.ค. นี้นะครับ ต้องการทราบข้อมูลเพิ่มเติมสามารถสอบถามรายละเอียดได้ที่โบรกเกอร์ที่ท่านใช้บริการอยู่หรือ SET Call center 02-229-2222